ได้ไปรักษาและรับยาเมื่อสัปดาห์ที่แล้ว วินิจฉัยว่าเป็นโรคกระเพาะอักเสบ พอได้กินยาแล้วไปได้สักพักมีอาการดีขึ้นจนกลับมารับประทานอาหารได้ตามปกติ มีแรงจนสามารถกลับมาออกกำลังกายได้จึงได้ยกเลิกการนัดตรวจของแพทย์ไปเพราะคิดว่าหายดีแล้วแต่พอยาหมดไปได้สัก 2-3วัน อาการคลื่นไส้เริ่มกลับมาอีกครั้ง แบบนี้คือยังไม่หายดีใช่ไหมครับ ผมจะได้กลับไปรับการรักษากับคนเดิมอีกครั้ง
สวัสดีค่ะ ภาวะกระเพาะอาหารอักเสบ หรือที่เรียกกันทั่วไปว่าโรคกระเพาะ เป็นภาวะที่เกิดจากการอักเสบหรือเกิดการระคายเคืองบริเวณเยื่อบุภายในกระเพาะอาหาร สามารถเกิดขึ้นได้แบบเฉียบพลันในระยะเวลารวดเร็ว เป็นในระยะสั้น ๆ และหายภายใน 1-2 สัปดาห์ หรือมีอาการบ่อยครั้งเป็นระยะเวลานานจนเกิดการอักเสบเรื้อรัง ทำให้เกิดแผลในกระเพาะการรักษาคือการรับประทานยาลดกรดในกระเพาะภายใต้การดูแลของแพทย์ อาจจะต้องรับประทานนานประมาณ 4-8 สัปดาห์ต่อเนื่องขึ้นไป และควรรับประทานอาหารอ่อนๆสุกสะอาด รับประทานอาหารให้ตรงเวลา ไม่นอนหลังรับประทานอาหารทันที และหลีกเลี่ยงอาหารที่รับประทานแล้วทำให้เป็นมากขึ้น ในบางคนอาจเป็นพวกอาหารเผ็ด อาหารรสจัด หรือน้ำอัดลมหากกลับมามีอาการซ้ำอีกครั้ง อาจจะเป็นโรคกระเพาะอาหารอักเสบที่กำเริบขึ้นมาได้ แนะนำการกลับไปพบแพทย์เพื่อตรวจประเมินซ้ำ และอาจต้องกลับมารับยาต่อเนื่อง